Mjög margir bílar í vandræðum á fjallvegum 10. janúar 2020 16:01 Hjálparsveitin Tintron mannar lokunarpósta á Mosfellsheiði og Lyngdalsheiði . Ennþá bætir í vind og ekkert ferðaveður yfir heiðarnar . Ljósmynd / Tintron Mikill erill var hjá björgunarsveitunum á Suðurlandi eftir hádegi í dag við að aðstoða ökumenn bíla á heiðum uppi . Ökumenn lentu í vandræðum á Lyngdalsheiði , Mosfellsheiði , Hellisheiði og í Þrengslum . „ Þetta voru mjög margir bílar en þegar einn stoppar og festist þá stöðvar það alla umferð . Við náðum að losa þá bíla sem voru fastir og þetta gekk bara vel . Þessum aðgerðum er að ljúka núna en vegirnir eru áfram lokaðir og sveitir frá okkur eru að manna lokunarpósta , “ sagði Gunnar Ingi Widnes Friðriksson , formaður svæðisstjórnar björgunarsveitanna í Árnessýslu , í samtali við sunnlenska.is . Hellisheiði og Þrengslum var lokað í hádeginu og fljótlega voru ökumenn lentir í vandræðum þar . Ein rúta þveraði veginn á Lyngdalsheiði og önnur fór útaf í Þrengslunum . Um var að ræða litla bíla með 10 - 15 farþegum . Engin slys urðu á fólki og björgunarsveitarfólki tókst að losa rúturnar og þær gátu haldið sína leið . Björgunarsveitarmenn úr Ingunni á Laugarvatni og Tintron í Grímsnesi voru kallaðir út á Mosfellsheiði og Lyngdalsheiði en í Hellisheiði og Þrengslum voru kallaðar til sveitir frá Hveragerði , Árborg og Eyrarbakka .